**Перакла́д Белару́скага бібле́йскага тавары́ства** — поўны пераклад Бібліі на беларускую мову, выдадзены Беларускім біблейскім таварыствам у 2012 годзе. Пераклад створаны на аснове рукапісаў каталіцкага святара Уладзіслава Чарняўскага.

Гісторыя
--------

У 1995—1998 гадах Уладзіслаў Чарняўскі перадаў рукапісы свайго перакладу Бібліі Антонію Бокуну, цяпер пастару пратэстанцкай царквы «Ян Прадвеснік». У яго апрацоўцы выйшлі «Кніга Быццё» (1997), «Новы Запавет» (1999) і Пяцікніжжа (2002).

Далей Антоній Бокун дапамог наладзіць кантакты прадстаўнікоў Беларускага Біблейскага таварыства з ксяндзом Чарняўскім. Пазней да гэтай справы далучыліся айцец Андрэй Абламейка і айцец Сяргей Гаек. Незадоўга да сваёй смерці, пры канцы 2001 года, Уладзіслаў Чарняўскі перадаў Біблейскаму таварыству правы на выданне ўласных рукапісаў. Даследчыкі таварыства распачалі іх дапрацоўку і набор, і ўжо ў 2003 годзе выйшла новае выданне Новага Запавету. Цягам наступных гадоў вялася праца па рэдагаванні тэксту поўнай Бібліі, да якой былі прыцягнуты навукоўцы-лаціністы Жанна Некрашэвіч-Кароткая і Таццяна Федасеева. Падчас іх працы тэкст Чарняўскага звяраўся з Новай Вульгатай, быў набліжаны да сінадальнага перакладу і пазбавіўся дыялектызмаў з гаворак Гарадзеншчыны і Валожыншчыны, дзе Уладзіслаў Чарняўскі нарадзіўся і пражыў значную частку жыцця.

Выданне поўнай Бібліі паводле тэксту Уладзіслава Чарняўскага адбылося напачатку 2012 года. Пераклад Біблейскага таварыства стаў першым беларускім выданнем, якое мае спасылкі на паралельныя месцы ў Бібліі і карты тагачасных дзяржаў і мясцовасцей; тэкст у квадратных дужках, які, хоць і адсутнічае ў старажытных грэчаскіх рукапісах Новага Запавету, аднак утрымліваецца ў г. зв. «Тэкстах большасці»; у канцы дададзены невялічкі тлумачальны слоўнік паняццяў, якія могуць быць незразумелыя сучаснаму чытачу. Назвы, нумарацыя і размяшчэнне кніг Бібліі пададзеныя паводле заходняй традыцыі; нумарацыя псальмаў падвойная: у дужках падаецца нумар паводле Септуагінты.

Версія Чарняўскага змяшчае больш беларускіх паняццяў, азначэнняў, канструкцыяў у параўнанні з іншымі «апалячанымі» каталіцкімі перакладамі. Варыянт перакладу Біблейскага таварыства крытыкуе каталіцкі святар Сяргей Сурыновіч, які таксама займаецца праблематыкай беларускіх перакладаў Бібліі. Хібамі выдання ён лічыць непаслядоўнасць транслітарацыі і перакладу ўласных імёнаў і геаграфічных назваў, а таксама пазбаўленне перакладу індывідуальнасці з-за залішняга выкарыстанне літаратурнай лексікі (у адрозненне ад гутарковай мовы ксяндза Чарняўскага) і, як вынік, ускладненне чытання канчатковага варыянту тэксту.

Выданне 2017 года
-----------------

Да 500-годдзя беларускага кнігадрукавання выйшла *"Біблія кананічная. Кнігі Святога Пісання Старога і Новага Запаветаў"* пад навуковай рэдакцыяй Жанны Некрашэвіч-Кароткай і Джона Элволда. Пры падрыхтоўцы да новага выдання рэдакцыйным аддзелам Біблейскага таварыства была зроблена вялікая праца па выпраўленню і ўдакладненню перакладу. Другакананічныя кнігі не былі ўключаны ў выданне.

Зноскі
------

1. 1 2 3  *а. Сяргей Сурыновіч.*. Біблія, што зачыніла стагоддзе… **(нявызн.)**.  LiveJournal. Праверана 20 лістапада 2021.
2. ↑  *Сяргей Абламейка.*. Які будзе лёс перакладу Бібліі айца Уладзіслава Чарняўскага? **(нявызн.)**.  Радыё «Свабода». Праверана 20 лістапада 2021.
3. ↑  Издана первая Библия на современном белорусском языке (руск.). Праверана 20 лістапада 2021.
4. ↑  *А. А. Турилов.*. БИБЛИЯ. IV. ПЕРЕВОДЫ. На славянские языки. Белорусский (руск.).  Церковно-научный центр «Православная Энциклопедия». Праверана 20 лістапада 2021.
5. ↑

Спасылкі
--------

* Выданне 2012 года
* Выданне 2017 года



| ⛭Беларускія пераклады Бібліі |
| --- |
| Біблія | Францыска Скарыны ·  Янкі Станкевіча ·  Васіля Сёмухі ·  Уладзіслава Чарняўскага ·  Біблейскага таварыства |
| Новы Запавет / Евангеллі | Лукаша Дзекуць-Малея ·  Вінцэнта Гадлеўскага ·  Мікалая (Мацукевіча)  ·  Антонія Бокуна  ·  Анатоля Клышкі |
| Перакладаюцца | Беларускай Праваслаўнай Царквы ·  Рымска-Каталіцкага Касцёла |